作者:翁元龍
標題:風流子
內容:天闊玉屏空。輕陰弄、淡墨畫秋容。正涼掛半蟾，酒醒窗下，露催新雁，人在山中。又一片，好秋花佔了，香換卻西風。簫女夜歸，帳棲青鳳，鏡娥妝冷，釵墜金蟲。西湖花深窈，閒庭砌、曾佔席地歌鐘。載取斷雲歸去，幾處房櫳。恨小簾燈暗，粟肌消瘦，薰爐煙減，珠袖玲瓏。三十六宮清夢，還與誰同。